बाद में राम विलास पासवान ने कहा कि वे अगले तीन-चार दिनों में इस संबंध में कोई न कोई फ़ैसला कर लेंगे.संसदीय बोर्ड की बैठक के बाद दिल्ली में पत्रकारों को संबोधित करते हुए संसदीय बोर्ड के चेयरमैन चिराग पासवान ने कहा है कि सदस्यों ने मिलकर ये प्रस्ताव पारित किया है कि आख़िरी निर्णय का अधिकार पार्टी अध्यक्ष को दिया जाए.चिराग पासवान ने कहा, "संसदीय पार्टी की बैठक में इस मुद्दे पर चर्चा हुई. गठबंधन को लेकर अनिश्चितता थी. सदस्यों ने मिलकर ये प्रस्ताव पारित किया है कि पार्टी के अस्तित्व के लिए कड़े क़दम उठाना है, तो वैकल्पिक गठबंधन का फ़ैसला करें."उन्होंने बताया कि पार्टी अध्यक्ष राम विलास पासवान को अधिकार मिला है कि वे अंतिम निर्णय लेंगे.इसके बाद पार्टी प्रमुख राम विलास पासवान ने स्पष्ट किया कि भाजपा का विकल्प भी खुला है. जब उनसे गुजरात दंगों को लेकर राय पूछी गई, तो उनका कहना था कि अब इस पर राय व्यक्तिगत मामला नहीं, पार्टी का मामला है.राष्ट्रीय जनता दल और कांग्रेस से काफ़ी नाराज़ नज़र आ रहे राम विलास पासवान ने कहा कि लालू प्रसाद यादव की पार्टी के साथ कई मुद्दे थे, लेकिन उन पर कोई गंभीर नहीं था.उन्होंने कांग्रेस पर भी आरोप लगाया कि वो भी गठबंधन को लेकर गंभीर नहीं थी. उन्होंने कहा, "कांग्रेस से जब-जब बात हुई, ऐसा लगा कि उनमें गंभीरता की कमी है. हमारी छोटी पार्टी है, छोटी पार्टी को समय चाहिए."उन्होंने सीबीआई जाँच के मामले में टिप्पणी करने से मना कर दिया.(बीबीसी हिन्दी के एंड्रॉएड ऐप के लिए यहां क्लिक करें. आप हमें फ़ेसबुक और ट्विटर पर फ़ॉलो भी कर सकते हैं.)